Työ- ja elinkeinoministeriö 13.2.2018

Erityisasiantuntija

Inkalotta Nuotio-Osazee

**Lyhytaikaiset vientiluottovakuutukset**

Lyhytaikaisia vientiluottovakuutuksia sääntelee EU-komission lyhyen maksuajan vientitakuutoimintaa koskeva tiedonanto. Komissio on myöntänyt Finnveralle joulukuussa 2015 poikkeusluvan vakuuttaa lyhyen maksuajan vientikauppoja EU-maihin (pl. Kreikka) sekä muihin läntisiin teollisuusmaihin. Lupa on voimassa vuoden 2020 loppuun. ***Poikkeuslupa on myönnetty, koska yksityiset luottovakuuttajat eivät lähtökohtaisesti ole kiinnostuneita antamaan vakuutusta vientikaupoille, joissa viejä on PK-yritys tai kun luottovakuutusta haetaan yksittäiseen vientikauppaan, jonka riskiaika on ainakin 181 päivää ja enintään kaksi vuotta. Finnveran myöntämä lyhytaikainen vientiluottovakuutus instrumenttina paikkaa täten markkinapuutetta ja siitä peritään markkinaehtoinen hinta. Takuumaksuhinta on porrastettu kolmeen riskikategoriaan 0,7, 1,0 ja 2,4. Lisäksi perityn käsittelymaksun hinta määräytyy katetun riskin mukaan.***

Finnveran luottovakuutusta voivat hakea kaikki Suomessa toimivat vientiyritykset. Finnvera arvioi jokaisen ostajan luottokelpoisuuden normaalin riskiharkintansa mukaisesti. Vakuuttamisen ehdottomana edellytyksenä on, ettei yksityinen luottovakuuttaja (Suomessa toimivat: Atradius Credit Insurance N.V, COFACE, Euler Hermes Luottovakuutus tai Tryg Garanti) ole voinut tarjota kaupalle riittävää vakuutusturvaa. Jos luottovakuuttaja ei pysty kattamaan vientikauppaa, viejä voi hakea vakuutusturvaa Finnverasta. Ennen takuuhakemuksen käsittelyä viejän on annettava Finnveralle ilmoitus siitä, että on hakenut vakuutusta yksityisiltä vakuuttajilta.